তিন মাসে বেক্সিমকো ফার্মার মুনাফা ১৩৭ কোটি টাকা, প্রবৃদ্ধি ৩৪ শতাংশ
শেয়ারবাজারে তালিকাভুক্ত ওষুধ খাতের কোম্পানি বেক্সিমকো ফার্মা চলতি বছরের প্রথম তিন মাসে ১৩৭ কোটি টাকা মুনাফা করেছে। গত বছরের একই সময়ে কোম্পানিটির মুনাফা করেছিল ৯১ কোটি টাকা। সেই হিসাবে এক বছরের ব্যবধানে বেক্সিমকো ফার্মার মুনাফা ৪৬ কোটি টাকা বা ৩৪ শতাংশ বেড়েছে।
চলতি ২০২৩–২৪ অর্থবছরের  তৃতীয় প্রান্তিকে (জানুয়ারি–মার্চ) ভালো মুনাফা করায় অর্থবছরের ৯ মাস শেষেও মুনাফায় ভালো প্রবৃদ্ধি হয়েছে কোম্পানিটির। গত জুলাই–মার্চ সময়কালে বা অর্থবছরের প্রথম ৯ মাসে কোম্পানিটির মুনাফা বেড়ে দাঁড়িয়েছে ৪৩৭ কোটি টাকায়। গত অর্থবছরের একই সময়ে যার পরিমাণ ছিল ৩৫৬ কোটি টাকা। সেই হিসাবে চলতি অর্থবছরের ৯ মাসে কোম্পানিটি আগের অর্থবছরের একই সময়ের তুলনায় ৮১ কোটি টাকা বেশি মুনাফা করেছে। এ ক্ষেত্রে মুনাফায় প্রবৃদ্ধি হয়েছে ২৩ শতাংশ।
গত সোমবার কোম্পানিটির পরিচালনা পর্ষদের সভায় অনিরীক্ষিত আর্থিক এ প্রতিবেদন অনুমোদন করা হয়। আজ মঙ্গলবার তা ঢাকা স্টক এক্সচেঞ্জের (ডিএসই) মাধ্যমে বিনিয়োগকারীদের জানানো হয়। ডিএসইতে দেওয়া কোম্পানিটির আর্থিক প্রতিবেদনের তথ্য অনুযায়ী, চলতি বছরের প্রথম তিন মাসে বেক্সিমকো ফার্মা ১ হাজার ৯৯ কোটি টাকার ব্যবসা বা আয় করেছে। গত বছরের একই সময়ে যার পরিমাণ ছিল ৯৫৫ কোটি টাকা। সেই হিসাবে চলতি বছর বেক্সিমকো ফার্মা আগের বছরের একই সময়ের তুলনায় ১৪৪ কোটি টাকা বা ১৫ শতাংশ বেশি আয় করেছে। বেক্সিমকো ফার্মার পাশাপাশি সহযোগী একাধিক প্রতিষ্ঠান মিলিয়ে এ আয় হয়েছে।
এ ছাড়া গত জুলাই থেকে মার্চ—এই ৯ মাসে বেক্সিমকো ফার্মা ব্যবসা করেছে ৩ হাজার ৩০৫ কোটি টাকা। আগের অর্থবছরের একই সময়ে কোম্পানিটির আয় ছিল ২ হাজার ৯২৩ কোটি টাকা। সেই হিসাবে এক বছরের ব্যবধানে বেক্সিমকো ফার্মার আয় ৩৮২ কোটি টাকা বেড়েছে। এ কারণে কোম্পানিটির মুনাফায়ও ভালো প্রবৃদ্ধি হয়েছে।
তবে কোম্পানিটির আর্থিক প্রতিবেদন থেকে জানা যায়, ডলারের দামের উত্থান–পতনের কারণে গত জুলাই–মার্চ সময়কালে বেক্সিমকো ফার্মা ও তার সহযোগী প্রতিষ্ঠানগুলো মিলে ৫ কোটি টাকা লোকসান করেছে। গত অর্থবছরের একই সময়ে ডলারের দামের উত্থানে কোম্পানিটি চার কোটি টাকা লাভ করেছিল। এবার ডলারের কারণে লোকসান হওয়ায় কোম্পানিটির মূল ব্যবসার বাইরে অন্যান্য আয় কমে গেছে। চলতি অর্থবছরের ৯ মাসে মূল ব্যবসার বাইরে অন্যান্য আয় ছিল ২৫ কোটি টাকা, গত অর্থবছরের একই সময়ে যার পরিমাণ ছিল ৩৫ কোটি টাকা।
এদিকে, মুনাফা বৃদ্ধির খবরে আজ মঙ্গলবার শেয়ারবাজারে বেক্সিমকো ফার্মার শেয়ারের দাম কিছুটা বেড়েছে। বেলা দেড়টায় এ রিপোর্ট লেখা পর্যন্ত এটির শেয়ারের বাজারমূল্য প্রায় দেড় টাকা বেড়ে দাঁড়িয়েছে ১১৮ টাকা।
শেয়ারবাজারে তালিকাভুক্ত ওষুধ খাতের কোম্পানি বেক্সিমকো ফার্মা চলতি বছরের প্রথম তিন মাসে ১৩৭ কোটি টাকা মুনাফা করেছে। গত বছরের একই সময়ে কোম্পানিটির মুনাফা করেছিল ৯১ কোটি টাকা। সেই হিসাবে এক বছরের ব্যবধানে বেক্সিমকো ফার্মার মুনাফা ৪৬ কোটি টাকা বা ৩৪ শতাংশ বেড়েছে।